[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.9.2008

KOM(2008) 576 endelig

2008/0182 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 77/91/EØF, 78/855/EØF og 82/891/EØF samt direktiv 2005/56/EF for så vidt angår rapporterings- og dokumentationskrav i forbindelse med fusioner og spaltninger

(forelagt af Kommissionen) {SEC(2008) 2486}{SEC(2008) 2487}

BEGRUNDELSE

1. BAGGRUNDEN FOR FORSLAGET

1.1. Generel baggrund

I 2006 vedtog Kommissionen et opdateret forenklingsprogram[1] med henblik på at måle administrative omkostninger og reducere administrative byrder, som unødigt hæmmer de europæiske virksomheders økonomiske aktiviteter. Handlingsprogrammet og dets målsætning om en reduktion på 25 % af de administrative byrder senest i 2012 blev godkendt af Det Europæiske Råd i marts 2007[2].

Som følge heraf vedtog Kommissionen i juli 2007 en meddelelse indeholdende dens forslag til forenkling inden for selskabsret, regnskabsførelse og revision.[3] I marts 2007 og april 2008 forelagde Kommissionen endvidere to såkaldte "fast track"-forslag for at opnå en hurtig reduktion af de administrative byrder gennem mindre ændringer i den gældende EU-ret. Det første forslag blev vedtaget i november 2007.[4] Det andet forslag[5], som behandler visse elementer, der blev overvejet i meddelelsen fra juli 2007, er stadig under overvejelse i Europa-Parlamentet og Rådet. I dette forslag præsenteres andre forenklingsmuligheder, som var indeholdt i meddelelsen, og yderligere forslag, som er modtaget under høringsprocessen.

1.2. Begrundelse for og formål med initiativet

Formålet med initiativet er at bidrage til at forbedre EU-virksomheders konkurrenceevne ved at reducere administrative byrder, som er pålagt i henhold til EU's selskabsretsdirektiver, hvor dette kan lade sig gøre uden større negative konsekvenser for andre interesserede parter.

Initiativet sætter fokus på tredje direktiv (Rådets direktiv 78/855/EØF[6]) om fusioner af aktieselskaber og sjette direktiv (Rådets direktiv 82/891/EØF[7]) om spaltning af aktieselskaber, som omhandler fremgangsmåden i forbindelse med indenlandske fusioner og spaltninger. I relation til direktivet om grænseoverskridende fusioner (Europa-Parlamentets og Rådets direktiv 2005/56/EF om grænseoverskridende fusioner af selskaber med begrænset ansvar [8] ) er der desuden to punkter, der skal afstemmes med de ændringer, der er foretaget i ordningerne for indenlandske fusioner. Endvidere skal der foretages hovedsagelig tekniske ændringer af andet direktiv (Rådets direktiv 77/91/EØF[9]) om samordning af de garantier, der kræves i medlemsstaterne af de i artikel 58, stk. 2, i traktaten nævnte selskaber til beskyttelse af såvel selskabsdeltagernes som tredjemands interesser, for så vidt angår stiftelsen af aktieselskabet samt bevarelse af og ændringer i dets kapital, med det formål at gøre disse garantier lige byrdefulde.

Tredje og sjette direktiv indeholder i øjeblikket en række detaljerede rapporteringskrav, som de selskaber, der deltager i en fusion/spaltning, skal opfylde, og som påfører dem store omkostninger. I forbindelse med andet direktiv kan dette i visse situationer medføre en yderligere stigning i omkostningerne. Hertil kommer, at den måde, hvorpå aktionærerne i henhold til direktiverne skal underrettes om enkelthederne i transaktionerne, blev fastlagt for 30 år siden og derfor ikke tager hensyn til de nuværende teknologiske muligheder. Dette medfører unødvendige omkostninger og et alt for stort brug af papir, som kan undgås. Endelig har ændringer i andre direktiver i de seneste år, herunder især i andet direktiv for så vidt angår kreditorbeskyttelse, resulteret i visse uoverensstemmelser mellem de forskellige direktiver.

2. HØRING AF INTERESSEREDE PARTER OG KONSEKVENSANALYSE

2.1. Høring af interesserede parter

Forslaget og den dertil hørende konsekvensanalyse bygger på en omfattende høringsproces, som fandt sted efter vedtagelsen af meddelelsen fra juli 2007.

Rådet (konkurrenceevne) vedtog den 22. november 2007 konklusioner, der hilste forenklingsinitiativet velkommen.[10] I Europa-Parlamentet blev der den 21. maj 2007 vedtaget en betænkning, som afspejler den brede tilslutning til initiativet om at forenkle europæisk selskabsret og reducere administrative byrder.[11] Med henblik på eventuelle yderligere ændringer af tredje og sjette direktiv bekræfter betænkningen, at der er behov for yderligere opdatering, men gør opmærksom på, at der på en afbalanceret måde bør tages hensyn til alle berørte parters interesser, herunder investorer, ejere, kreditorer og arbejdstagere, og at der ikke må ske en indholdsmæssig udhulning af harmoniseringen på dette område.

Hertil kommer, at myndighederne i atten medlemsstater og ét EØS-land samt 110 interesserede parter i midten af oktober 2007 havde reageret på opfordringen i meddelelsen til at fremsætte skriftlige kommentarer til forslaget. Disse bidrag fra myndigheder og interesserede parter kom fra i alt 23 lande, heraf 22 medlemsstater. En rapport om de reaktioner, der er modtaget fra medlemsstater og interesserede parter mellem juli og december 2007, kan ses på webstedet for Generaldirektoratet for Det Indre Marked og Tjenesteydelser (GD MARKT) på følgende adresse:http://ec.europa.eu/internal_market/company/simplification/index_en.htm.

Gruppen af højtstående uafhængige interesserede parter glæder sig i sin rapport af 10. juli 2008 over Kommissionens bestræbelser på at revidere rapporteringskravene i tredje og sjette direktiv og kræver ambitiøse lovgivningsforslag, der i størst muligt omfang realiserer det reduktionspotentiale, der er konstateret for disse to direktiver, samtidig med at såvel aktionærers som kreditorers interesser beskyttes.

Den vigtigste informationskilde, som konsekvensanalysen er baseret på, er den omfattende måling af administrative omkostninger, der er foretaget af et konsortium af kontrahenter, som afleverede sin fuldstændige endelige rapport den 31. juli 2008. Denne rapport er baseret på EU's standardomkostningsmodel. Såfremt målingen ikke kunne give tilstrækkelige eller repræsentative tal, blev der benyttet yderligere oplysninger hovedsagelig fra medlemsstaterne til at supplere eller korrigere dataene.

2.2. Konsekvensanalyse

Det fremgår af konsekvensanalysen, at der er et betydeligt potentiale for besparelser for virksomhederne på ovennævnte områder.

2.2.1. Rapporteringskrav

Rapporteringskravene i tredje og sjette direktiv består af 1) ledelsens forpligtelse til at fremlægge en skriftlig beretning om de retlige og økonomiske begrundelser for fusionen/spaltningen; 2) en uafhængig sagkyndigs beretning, som bl.a. undersøger det foreslåede ombytningsforhold for aktierne, og 3) en mellembalance, hvor årsregnskaberne er ældre end seks måneder på det tidspunkt, hvor fusions- eller spaltningsplanen udarbejdes. Disse dokumenter skal forelægges for den generalforsamling, hvor aktionærerne træffer afgørelse om fusionen eller spaltningen.

Hvad angår ledelsesberetningen og mellembalancen anbefales det i konsekvensanalysen, at der gives mulighed for at give enstemmigt afkald, således som det skete med direktiv 2007/63/EF med hensyn til den sagkyndiges beretning. Dette vil forhindre en negativ indvirkning på aktionærernes interesser, samtidig med at der opnås en række besparelser for de involverede selskaber.

Det foreslås desuden at afskaffe kravet om en mellembalance, når selskabet har udarbejdet en halvårlig regnskabsopgørelse i henhold til gennemsigtighedsdirektivet[12].

Den samlede byrdebesparelse ved disse foranstaltninger anslås til omkring 7,12 mio. EUR om året.

2.2.2. Foranstaltninger med hensyn til selskaber, der oprettes, eller som forhøjer deres kapital i forbindelse med en fusion eller spaltning

I tilfælde, hvor transaktionen enten er forbundet med oprettelse af et nyt selskab eller forhøjelse af kapitalen i det modtagende selskab, er der i øjeblikket en overlapning af krav til de sagkyndiges beretninger som følge af reglerne i sjette direktiv på den ene side og andet direktiv på den anden side. I forbindelse med fusioner og offentlige tilbud indeholder andet direktiv en mulighed for, at medlemsstaterne kan fritage selskaberne fra dette direktivs krav om en redegørelse for indskud i naturalier.

Det anbefales i konsekvensanalysen, at denne mulighed for medlemsstaterne udvides til også at gælde for spaltninger. Den potentielle byrdebesparelse ved disse foreslåede foranstaltninger anslås at ligge mellem 3,26-9,43 mio. EUR om året, afhængig af hvor mange medlemsstater der gør brug af muligheden.

2.2.3. Foranstaltninger vedrørende forenklede fusioner og spaltninger mellem moderselskaber og datterselskaber

I øjeblikket har medlemsstaterne mulighed for at indrømme undtagelser fra kravet om at afholde generalforsamling og fra visse rapporterings- og informationskrav, når fusionen eller spaltningen foregår mellem moderselskaber og deres datterselskaber. Det er imidlertid kun nogle få medlemsstater, der udnytter disse muligheder fuldt ud eller næsten fuldt ud.

Konklusionen af konsekvensanalysen er, at det skal kræves af medlemsstaterne, at de giver deres selskaber mulighed for forenklede fusioner/spaltninger. De potentielle omkostningsbesparelser i forbindelse hermed anslås at ligge på omkring 153,5 mio. EUR om året.

2.2.4. Publikations- og dokumentationsforpligtelser

I henhold til reglerne i tredje og sjette direktiv samt direktivet om grænseoverskridende fusioner skal selskaberne indsende fusions- eller spaltningsplanerne til aktieselskabsregisteret og offentliggøre disse planer i den nationale officielle tidende eller på en central elektronisk platform. Endvidere fastsættes det i tredje og sjette direktiv, at aktionærerne skal have mulighed for at få adgang til visse dokumenter på selskabets hjemsted og vederlagsfrit modtage genparter af disse dokumenter. De nuværende midler inden for moderne informationsteknologi giver imidlertid mulighed for en lettere og billigere adgang til oplysningerne og anvendes derfor allerede i nyere direktiver, som f.eks. direktivet om aktionærrettigheder.[13]

Det anbefales derfor i konsekvensanalysen, at selskaberne får mulighed for at anvende deres websted til at offentliggøre oplysningerne. Dette scenario anslås at rumme et besparingspotentiale på over 3,5 mio. EUR om året.

2.2.5. Beskyttelse af kreditorerne

De seneste ændringer i andet direktiv[14] har bl.a. resulteret i en præcisering af reglerne om kreditorbeskyttelse i dette direktiv i den forstand, at kreditorerne skal godtgøre, at en transaktion vedrørende selskabets kapital bringer deres krav i fare, hvis de ønsker at få stillet sikkerhed. Af hensyn til konsekvensen henstilles det i konsekvensanalysen, at reglerne i tredje og sjette direktiv tilpasses i overensstemmelse hermed.

Denne mulighed forventes ikke at have nogen væsentlig indvirkning på selskabernes omkostninger.

3. FORSLAGETS RETLIGE ASPEKTER

3.1. Retsgrundlag

Retsgrundlaget for forslaget er traktatens artikel 44, stk. 2, litra g).

3.2. Subsidiaritetsprincippet og proportionalitetsprincippet

Det er nødvendigt med en indsats på EU-plan for at løse de omhandlede problemer, eftersom de rapporterings- og dokumentationskrav, der er omhandlet i forslaget, udspringer af EU-retten. På nogle af de områder, der er omfattet af forslaget, har medlemsstaterne allerede mulighed for at reducere de krav, der tynger selskaberne. Som det fremgår af den konsekvensanalyse, der ledsager dette forslag, og af en rapport om en omfattende måling af administrative omkostninger, som er udført for Kommissionen, benytter et stort antal medlemsstater sig imidlertid endnu ikke af disse muligheder til trods for deres store potentiale for omkostningsbesparelser. For at sikre, at alle selskaber kan få fordel af disse lempelser, er det nødvendigt med en indsats på EU-plan.

De foreslåede ændringer er begrænset til, hvad der er nødvendigt for at fjerne overflødige administrative byrder på de pågældende områder, og står i rimeligt forhold til dette formål.

4. FORENKLING

Dette forslag er omhandlet i det rullende regelforenklingsprogram, som skal vedtages af Kommissionen i 2008[15]. Der opnås store forenklingsfordele. Rapporteringskravene reduceres ved at give medlemsstaterne og selskaberne større fleksibilitet med hensyn til at afgøre, hvilke beretninger, der rent faktisk er nødvendige i hvert enkelt tilfælde. Regler, der medfører dobbelt indberetning, afskaffes, hvilket fjerner unødvendige omkostninger for selskaberne. Publikations- og informationsforpligtelserne tilpasses den teknologiske udvikling, hvilket desuden har positive virkninger for miljøet. Reglerne om kreditorbeskyttelse i tredje og sjette direktiv bringes i overensstemmelse med de seneste ændringer i resten af den eksisterende EU-ret inden for selskabsret. De samlede potentielle byrdebesparelser ved disse foranstaltninger anslås til hele 172 mio. EUR om året.

5. BEMÆRKNINGER TIL DE ENKELTE ARTIKLER

1. Artikel 1: ændring af tredje direktiv.

1.1. I stk. 1 tilpasses listen over selskaber, som tredje direktiv og – via en henvisning i dets artikel 1, stk. 1 - ligeledes sjette direktiv finder anvendelse på, for at afspejle en ændring i den nationale lovgivning i Finland.

1.2. I stk. 2 indføres et alternativ for selskaberne til offentliggørelsesmekanismen i første direktiv. I stedet for at registrere fusionsplanen hos registeret kan den offentliggøres på selskabets websted eller et andet websted (navnlig, hvis selskabet har mulighed for at anvende f.eks. en erhvervssammenslutnings websted). For at give aktionærer og andre interesserede parter mulighed for at finde dokumentet, skal der imidlertid offentliggøres en reference og et link på den centrale elektroniske platform, som skal introduceres som et obligatorisk værktøj i artikel 3, stk. 4, i første direktiv ved det direktiv, som Kommissionen foreslog den 17. april 2008[16]. I betragtning af det forhold, at visse bestemmelser (som f.eks. artikel 13 i tredje direktiv og artikel 12 i sjette direktiv med hensyn til kreditorbeskyttelse) henviser til offentliggørelsesdatoen, skal denne dato ligeledes offentliggøres på den centrale elektroniske platform.

1.3. I stk. 3 tilpasses artikel 8, litra b), til den foreslåede ændring i artikel 11, stk. 4, ifølge hvilken selskabet også i forbindelse med de øvrige dokumenter, som indtil nu ikke skal indføres i registeret, men skal stilles til rådighed for aktionærerne, kan benytte sit websted.

1.4. I stk. 4 tilpasses denne bestemmelse - i dens nye stk. 2 - til den parallelle bestemmelse i artikel 7, stk. 3, i sjette direktiv, ifølge hvilken ledelsen har pligt til at underrette generalforsamlingen om ændringer, der er indtrådt mellem dagen for udarbejdelsen af fusionsplanen og dagen for generalforsamlingen. En undtagelse fra både rapporteringskravet i stk. 1 i artiklen samt underretningsforpligtelsen bør finde anvendelse, når aktionærerne i alle de involverede selskaber er blevet enige herom.

1.5. Ændringerne af artikel 11, som foreslås i stk. 5, tager sigte på at sikre, at:

- Et selskab ikke behøver at udarbejde en mellembalance:

- når det i henhold til gennemsigtighedsdirektivet er forpligtet til at udarbejde halvårsrapporter og rent faktisk har gjort dette

- når alle aktionærer er enige om, at de ikke har brug for den.

- At genparter af de dokumenter, der er anført i stk. 1 i denne artikel, også kan sendes med elektronisk post, hvis aktionæren som helhed er enig i at anvende denne kommunikationsform, f.eks. ved at give selskabet sin e-mailadresse. Selv om den foreliggende tekst ikke udelukker, at genparten er i elektronisk form, er det endnu ikke klart, på hvilke betingelser de elektroniske midler kan anvendes af selskabet. I øjeblikket kan aktionæren altid kræve at få en papirkopi, hvilket ikke længere vil være tilfældet, hvis bestemmelsen ændres som foreslået

- at i stedet for at stille dokumenterne til rådighed på selskabets hjemsted kan selskabet sætte dem på sit websted. Denne mulighed letter proceduren for selskabet og gør dokumenterne lettere tilgængelige for udenlandske aktionærer og, såfremt selskabet tillader fri adgang til dette websted, også for kreditorer. Når dokumenterne kan downloades fra webstedet, er der ikke behov for at give aktionærerne ret til at få en individuel genpart under hensyntagen til, at forsendelsesprocessen (selv i elektronisk form) skaber unødige omkostninger for selskabet.

1.6. I stk. 6 foreslås det at tilpasse mekanismen for kreditorbeskyttelse i henhold til tredje direktiv til den mekanisme, der blev indført i andet direktiv ved direktiv 2006/68/EF.

1.7. Stk. 7 er konsekvensen af forslaget i artikel 4, stk. 2 og 3, om at centralisere alle bestemmelser om undtagelser fra rapporteringskravet i henhold til andet direktiv i selve det direktiv.

1.8. Stk. 8-12 tager sigte på at gøre medlemsstaternes nuværende muligheder (i artikel 24-29 i tredje direktiv) for at tillade forenklede fusioner obligatoriske for medlemsstaterne. Stk. 11 tager endvidere sigte på at forenkle den nuværende formulering af artikel 27.

2. Artikel 2: Ændring af sjette direktiv

De fleste ændringer, der er foreslået i denne artikel, afspejler dem, der er foreslået for tredje direktiv. For en forklaring af ændringerne henvises der derfor til punkt 1 ovenfor. Kun for så vidt angår aktionærernes mulighed for at give afkald på rapporteringskravene adskiller teknikken i forslagene under stk. 3 og 5 (med henblik på artikel 9, stk. 1, litra c)) sig en smule fra den, der anvendes i forbindelse med tredje direktiv, idet disse muligheder for at give afkald er centraliseret i artikel 10 i sjette direktiv.

I stk. 8 foreslås det endvidere at lade litra c) i artikel 20 udgå, idet der tages hensyn til, at i den situation, der beskrives ved artikel 20, er alle aktionærer involveret i udarbejdelsen af spaltningsplanen. Det er derfor ikke nødvendigt at give dem mindretalsret til at kræve en generalforsamling, således som det i øjeblikket er tilfældet.

3. Artikel 3: Ændring af direktivet om grænseoverskridende fusioner

Stk. 1 i artikel 3 afspejler de ændringer, der er foreslået for tredje og sjette direktiv med hensyn til fremlæggelse af fusionsplanen.

Tilføjelsen til artikel 15, stk. 2, som foreslås i stk. 2, tager sigte på at tage hensyn til det forhold, at med de ændringer, der er foreslået i artikel 1 og 2, bør medlemsstaterne fremover ikke længere i alle tilfælde kunne kræve de beretninger, der henvises til i den bestemmelse.

4. Artikel 4: Ændring af andet direktiv

4.1. Stk. 1 indeholder samme ændring som den, der foreslås for tredje direktiv.

4.2. Stk. 2 og 3 tager sigte på at centralisere den mulighed, som medlemsstaterne har for at blive fritaget for kravet i andet direktiv om, at en sagkyndig skal udarbejde en redegørelse om indskud i naturalier. Samtidig foreslås der også en fritagelsesmulighed med hensyn til spaltninger for at tilpasse disse regler til reglerne om fusioner. Selv om direktiverne om fusioner og spaltninger ikke rummer noget krav om, at de sagkyndiges beretninger i henhold til disse direktiver skal stilles til rådighed for kreditorerne (i modsætning til den redegørelse, der henvises til i artikel 10 i andet direktiv), vil kreditorerne i praksis have adgang til dem, navnlig når de er sat på Internettet.

Når aktionærerne gør brug af muligheden for at give afkald på den sagkyndiges beretning i henhold til tredje og sjette direktiv eller ekspertrapporten i henhold til direktivet om grænseoverskridende fusioner, bør pligten til at udarbejde en redegørelse om indskud i naturalier fortsat gælde, således at der sikres en tilstrækkelig grad af kreditorbeskyttelse.

2008/0182 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 77/91/EØF, 78/855/EØF og 82/891/EØF samt direktiv 2005/56/EF for så vidt angår rapporterings- og dokumentationskrav i forbindelse med fusioner og spaltninger

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 44, stk. 2,

under henvisning til forslag fra Kommissionen[17],

under henvisning til udtalelse fra Det Europæiske Økonomiske og Sociale Udvalg[18],

efter proceduren i traktatens artikel 251[19], og

ud fra følgende betragtninger:

(1) Det Europæiske Råd vedtog på samlingen den 8. og 9. marts 2007, at de administrative byrder for virksomheder bør reduceres med 25 % senest i 2012 for at forbedre erhvervslivets konkurrenceevne i Fællesskabet.

(2) Selskabsretten er udpeget som et område, der pålægger virksomheder et stort antal oplysningskrav, hvoraf nogle er forældede eller unødigt omfattende. Det vil derfor være hensigtsmæssigt at revidere disse krav og eventuelt reducere de byrder, der belaster selskaber i Fællesskabet, til det minimum, som er nødvendigt af hensyn til beskyttelsen af andre interesserede parters interesser.

(3) Anvendelsesområdet for Rådets andet direktiv 77/91/EØF af 13. december 1976 om samordning af de garantier, der kræves i medlemsstaterne af de i artikel 58, stk. 2, i traktaten nævnte selskaber til beskyttelse af såvel selskabsdeltagernes som tredjemands interesser, for så vidt angår stiftelsen af aktieselskabet samt bevarelse af og ændringer i dets kapital, med det formål at gøre disse garantier lige byrdefulde[20], og for Rådets tredje direktiv 78/855/EØF af 9. oktober 1978 med hjemmel i traktatens artikel 54, stk. 3, litra g), om fusioner af aktieselskaber[21] bør tilpasses for at afspejle ændringer i selskabsretten i Finland.

(4) Selskabers websteder udgør i visse tilfælde et alternativ til offentliggørelse ved hjælp af selskabsregistre. Selskaberne bør derfor have mulighed for at anvende deres websteder til offentliggørelse af fusions- og spaltningsplaner og andre dokumenter, som i forbindelse hermed skal stilles til rådighed for aktionærer og kreditorer.

(5) Det er ikke nødvendigt at indføre et krav om, at der skal udarbejdes en mellembalance i tilfælde, hvor en udsteder af børsnoterede værdipapirer offentliggør halvårsregnskaber i overensstemmelse med reglerne i Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis papirer er optaget til handel på et reguleret marked, og om ændring af direktiv 2001/34/EF[22].

(6) Ofte er der ikke behov for en redegørelse fra en uafhængig sagkyndig som omhandlet i direktiv 77/91/EØF, når der også skal udarbejdes en beretning ved en sagkyndig i henhold til reglerne i direktiv 78/855/EØF og Rådets sjette direktiv 82/891/EØF af 17. december 1982 på grundlag af traktatens artikel 54, stk. 3, litra g), om spaltning af aktieselskaber[23]. Medlemsstaterne bør derfor have mulighed for at fritage selskaberne fra rapporteringskravet i andet direktiv i disse tilfælde eller fastsætte, at både redegørelsen og beretningen kan udarbejdes af den samme sagkyndige.

(7) Fusioner mellem moderselskaber og deres datterselskaber har en begrænset økonomisk indvirkning på aktionærer og kreditorer. Det samme gælder for visse spaltninger, særlig når selskaberne spaltes i nye selskaber, som ejes af aktionærerne i forhold til deres rettigheder i det selskab, der spaltes. I disse tilfælde bør rapporteringskravene i henhold til direktiv 78/855/EØF og 82/891/EØF derfor reduceres.

(8) Eftersom formålet med dette direktiv, nemlig reduktion af administrative byrder især i forbindelse med krav til aktieselskaber i Fællesskabet om offentliggørelse og dokumentation, ikke i tilstrækkelig grad kan opfyldes af medlemsstaterne og derfor på grund af omfanget og virkningerne bedre kan realiseres på fællesskabsplan, kan Fællesskabet vedtage foranstaltninger i overensstemmelse med subsidiaritetsprincippet i traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå disse mål.

(9) Direktiv 77/91/EØF, 78/855/EØF, 82/891/EØF og 2005/56/EF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1 Ændringer af direktiv 78/855/EØF

I direktiv 78/855/EF foretages følgende ændringer:

1. Artikel 1, stk. 1, fjortende led, affattes således: "- i Finland: julkinen osakeyhtiö/publikt aktiebolag".

2. I artikel 6 tilføjes følgende stykke:

En sådan offentliggørelse kræves ikke af et selskab, hvis det i en sammenhængende periode, der begynder senest en måned før den dag, der er fastsat for generalforsamlingen, gør fusionsplanen tilgængelig på sit eget eller et andet websted. Når et selskab gør brug af denne mulighed, skal det på den centrale elektroniske platform, der henvises til i artikel 3, stk. 4, i direktiv 68/151/EØF, offentliggøre en reference, som giver adgang til dette websted. I referencen angives også datoen for offentliggørelsen af fusionsplanen på webstedet."

3. I artikel 8 tilføjes følgende stykke:

"Med henblik på litra b) i første stykke finder artikel 11, stk. 2, 3 og 4, anvendelse."

4. Artikel 9 affattes således:

"Artikel 9

1. Hvert af de fusionerende selskabers administrations- eller ledelsesorganer udarbejder en udførlig skriftlig beretning , i hvilken fusionsplanen , herunder navnlig aktiernes ombytningsforhold , forklares og begrundes retligt og økonomisk.

Såfremt der har været særlige vanskeligheder forbundet med vurderingen, skal disse også omtales i beretningen.

2. Hvert af de involverede selskabers administrations- eller ledelsesorganer underretter deres selskabs generalforsamling og de andre involverede selskabers administrations- eller ledelsesorganer, således at de kan underrette deres respektive generalforsamlinger om enhver væsentlig ændring i aktiverne og passiverne mellem datoen for udarbejdelsen af fusionsplanen og datoen for de generalforsamlinger, der skal træffe beslutning om fusionsplanen.

3. Den beretning, der henvises til i stk. 1, og de oplysninger, der henvises til i stk. 2, kræves ikke, hvis alle aktionærerne og indehaverne af andre værdipapirer, der giver stemmeret i hvert af de selskaber, som deltager i fusionen, er enige herom."

5. Artikel 11 ændres som følger:

a) I stk. 1 foretages følgende ændringer:

i) Litra d) affattes således:

"d) i givet fald de i artikel 9 nævnte beretninger fra de fusionerende selskabers administrations- eller ledelsesorganer;"

ii) Der tilføjes følgende afsnit:

"Med henblik på litra c) i første afsnit kræves der ikke en mellembalance i nogen af følgende situationer:

a) hvis selskabet offentliggør en halvårsrapport i overensstemmelse med artikel 5 i direktiv 2004/109/EF og stiller den til rådighed for aktionærerne i overensstemmelse med dette stykke

b) hvis alle aktionærerne og indehaverne af andre værdipapirer, der giver stemmeret i hvert af de selskaber, som deltager i fusionen, er enige herom;"

b) I stk. 3 tilføjes følgende afsnit:

"Såfremt en aktionær har erklæret sig indforstået med, at selskabet anvender elektroniske midler til at videregive oplysninger, kan genparterne stilles til rådighed ved elektronisk post."

c) Der tilføjes følgende stk. 4:

"4. Et selskab skal ikke stille de dokumenter, der henvises til i stk. 1, til rådighed på sit hjemsted, hvis det i en sammenhængende periode, der begynder senest en måned før den dag, der er fastsat for generalforsamlingen, gør dem tilgængelige på sit websted.

Stk. 3 finder ikke anvendelse, hvis webstedet giver aktionærerne mulighed for at gemme en elektronisk genpart af de dokumenter, der henvises til i stk. 1, i hele den periode, der henvises til i stk. 1."

6. Artikel 13, stk. 2, affattes således:

"2. Med henblik herpå skal medlemsstaternes lovgivninger i det mindste bestemme, at kreditorerne har krav på passende sikkerhed, såfremt de fusionerende selskabers finansielle situation gør denne beskyttelse nødvendig, og såfremt kreditorerne ikke allerede har en sådan sikkerhed.

Medlemsstaterne fastsætter betingelserne for den beskyttelse, der er omhandlet i stk. 1 og i første afsnit. Medlemsstaterne sikrer under alle omstændigheder, at kreditorerne kan anmode den relevante administrative eller retlige myndighed om hensigtsmæssige sikkerhedsforanstaltninger, såfremt de kan godtgøre, at deres krav på grund af den påtænkte fusion er i fare, og at selskabet ikke har iværksat hensigtsmæssige sikkerhedsforanstaltninger."

7. Artikel 23, stk. 4, udgår.

8. Artikel 24 ændres som følger:

a) Andet punktum affattes således:

"Bestemmelserne i kapitel II finder anvendelse på denne fremgangsmåde."

b) Der tilføjes følgende punktum:

"Medlemsstaterne kan imidlertid ikke pålægge de krav, der er anført i artikel 5, stk. 2, litra b), c) og d), artikel 9 og 10, artikel 11, stk. 1, litra d) og e), artikel 19, stk. 1, litra b), samt artikel 20 og 21."

9. Artikel 25 ændres som følger:

a) Indledningen affattes således:

"Medlemsstaterne kan undlade at kræve generalforsamlingens godkendelse af en fusion i medfør af artikel 24, såfremt følgende betingelser er opfyldt:"

b) I litra b) udgår andet punktum.

c) Der tilføjes følgende stykke:

"Med henblik på litra b) i første stykke finder artikel 11, stk. 2, 3 og 4, anvendelse."

10. Artikel 26 og 27 affattes således:

"Artikel 26

"Artikel 24 og 25 finder anvendelse på fremgangsmåder, hvorved et eller flere selskaber opløses uden likvidation og overdrager deres aktiver og passiver som helhed til et andet selskab, såfremt alle de i artikel 24 nævnte aktier og øvrige værdipapirer fra det eller de overtagne selskaber tilhører det overtagende selskab og/eller personer, som har disse aktier og værdipapirer noteret på eget navn, men for det overtagende selskabs regning.

Artikel 27

I tilfælde af fusion, der sker ved, at et eller flere selskaber overtages af et andet selskab, som ejer mindst 90 %, men ikke alle de ovennævnte selskabers aktier eller andre værdipapirer, der giver stemmeret på generalforsamlingen, kan medlemsstaterne undlade at kræve, at fusionen skal godkendes af generalforsamlingen i det overtagende selskab, hvis betingelserne i artikel 8, litra a), b) og c), er opfyldt."

11. I artikel 28 affattes den indledende sætning således: "Medlemsstaterne kan ikke pålægge kravene i artikel 9, 10 og 11 i forbindelse med en fusion som nævnt i artikel 27, hvis følgende betingelser er opfyldt:"

12. Artikel 29 affattes således:

"Artikel 29

Artikel 27 og 28 finder anvendelse på fremgangsmåder, hvorved et eller flere selskaber opløses uden likvidation og overdrager deres aktiver og passiver som helhed til et andet selskab, såfremt mindst 90 %, men ikke alle de i artikel 27 omhandlede aktier og øvrige værdipapirer fra det eller de opløste selskaber tilhører det overtagende selskab og/eller personer, som har disse aktier og værdipapirer noteret på eget navn, men for det overtagende selskabs regning."

Artikel 2 Ændringer af direktiv 82/891/EØF

I direktiv 82/891/EØF foretages følgende ændringer:

1. I artikel 4 indsættes følgende stykke:

"En sådan offentliggørelse kræves ikke af et selskab, hvis det i en sammenhængende periode, der begynder senest en måned før den dag, der er fastsat for generalforsamlingen, gør spaltningsplanen tilgængelig på sit eget eller et andet websted. Når et selskab gør brug af denne mulighed, skal det på den centrale elektroniske platform, der henvises til i artikel 3, stk. 4, i direktiv 68/151/EØF, offentliggøre en reference, som giver adgang til dette websted. I referencen angives også datoen for offentliggørelsen af spaltningsplanen på webstedet."

2. I artikel 6 tilføjes følgende stykke:

"Med henblik på litra b) i første stykke finder artikel 9, stk. 2, 3 og 4, anvendelse."

3. Artikel 7, stk. 2, andet afsnit, affattes således:

"I givet fald skal det endvidere heri anføres, at der i henhold til artikel 27, stk. 2, i direktiv 77/91/EØF for de modtagende selskaber er udarbejdet en redegørelse om kontrol af indskud i form af andre værdier end kontanter, ligesom der skal foreligge angivelse af det register, hvor den pågældende redegørelse skal deponeres."

4. Artikel 8, stk. 3, udgår.

5. Artikel 9 ændres som følger:

a) I stk. 1 tilføjes følgende afsnit:

"Med henblik på litra c) i første afsnit kræves der ikke en mellembalance, hvis selskabet offentliggør en halvårsrapport i overensstemmelse med artikel 5 i direktiv 2004/109/EF og stiller den til rådighed for aktionærerne i overensstemmelse med dette stykke."

b) I stk. 3 tilføjes følgende afsnit:

"Hvis en aktionær har erklæret sig indforstået med, at selskabet anvender elektroniske midler til at videregive oplysninger, kan selskabet stille genparterne til rådighed ved elektronisk post."

c) Der tilføjes følgende stk. 4:

"4. Et selskab skal ikke stille de dokumenter, der henvises til i stk. 1, til rådighed på sit hjemsted, hvis det i en sammenhængende periode, der begynder senest en måned før den dag, der er fastsat for generalforsamlingen, gør dem tilgængelige på sit websted.

Stk. 3 finder ikke anvendelse, hvis webstedet giver aktionærerne mulighed for at gemme en elektronisk genpart af de dokumenter, der henvises til i stk. 1, i hele den periode, der henvises til i stk. 1."

6. Artikel 10 affattes således:

"Artikel 10

Kravene i artikel 7 og 8, i artikel 9, stk. 1, litra c), d) og e), og i artikel 9, stk. 2 og 3, finder ikke anvendelse, hvis alle aktionærerne og indehaverne af andre værdipapirer, der giver stemmeret i de selskaber, som deltager i spaltningen, er enige herom."

7. Artikel 12, stk. 2, affattes således:

"2. Med henblik herpå skal det i medlemsstaternes lovgivninger i det mindste bestemmes, at kreditorerne har krav på passende sikkerhed, såfremt den finansielle situation i det spaltede selskab og i det selskab, til hvilket forpligtelser overdrages efter spaltningsplanen, gør denne beskyttelse nødvendig, og såfremt kreditorerne ikke allerede har en sådan sikkerhed.

Medlemsstaterne fastsætter betingelserne for den beskyttelse, der er omhandlet i stk. 1 og i første afsnit. Medlemsstaterne sikrer under alle omstændigheder, at kreditorerne kan anmode den relevante administrative eller retslige myndighed om hensigtsmæssige sikkerhedsforanstaltninger, såfremt de kan godtgøre, at deres krav på grund af den påtænkte spaltning er bragt i fare, og at selskabet ikke har iværksat hensigtsmæssige sikkerhedsforanstaltninger."

8. Artikel 20 ændres som følger:

a) Det indledende punktum affattes således:

"Såfremt de modtagende selskaber tilsammen ejer alle aktier i det spaltede selskab, skal medlemsstaterne med forbehold af artikel 6 ikke kræve spaltningen godkendt af det spaltede selskabs generalforsamling, hvis nedenstående betingelser er opfyldt:"

b) I litra b) udgår andet punktum.

c) Litra c) udgår.

d) Der tilføjes følgende stykke:

"Med henblik på litra b) i første stykke finder artikel 9, stk. 2, 3 og 4, og artikel 10 anvendelse."

9. Artikel 22 ændres som følger:

a) Stk. 4 udgår.

b) Stk. 5 affattes således:

"5. Medlemsstaterne pålægger ikke de krav, der er anført i artikel 7 og 8 samt artikel 9, stk. 1, litra c), d) og e), når hvert af de nye selskabers aktier tildeles aktionærerne i det spaltede selskab proportionalt med deres rettigheder i dette selskabs kapital."

Artikel 3 Ændringer af direktiv 2005/56/EF

1. I artikel 6, stk. 1, tilføjes følgende afsnit:

"En offentliggørelse i overensstemmelse med første afsnit kræves ikke af et selskab, hvis det i en sammenhængende periode, der begynder senest en måned før den dag, der er fastsat for generalforsamlingen, gør fusionsplanen tilgængelig på sit eget eller et andet websted. Når et selskab benytter sig af denne mulighed, skal det på den centrale elektroniske platform, der henvises til i artikel 3, stk. 4, i direktiv 68/151/EØF, offentliggøre en reference, som giver adgang til dette websted. I referencen angives også datoen for offentliggørelsen af fusionsplanen på webstedet."

2. Artikel 15, stk. 2, affattes således:

"2. Hvis en grænseoverskridende overtagelsesfusion gennemføres af et selskab, der besidder 90 % eller flere, men ikke samtlige de kapitalandele, der giver stemmeret på generalforsamlingen i det eller de overtagne selskaber, stilles der kun krav om rapporter fra en eller flere uafhængige eksperter samt om de dokumenter, der er nødvendige for den påkrævede kontrol, i det omfang dette kræves ifølge den nationale lovgivning, som det overtagende selskab eller det overtagne selskab er underlagt, jf. direktiv 78/855/EØF."

Artikel 4 Ændringer af direktiv 77/91/EØF

Der foretages følgende ændringer i direktiv 77/91/EØF:

1. Artikel 1, stk. 1, fjortende led, affattes således: "- i Finland: julkinen osakeyhtiö/publikt aktiebolag".

2. I artikel 10 tilføjes følgende stk. 5:

"5. Medlemsstaterne kan undlade at anvende denne artikel på oprettelsen af et nyt selskab gennem fusion eller spaltning, når der i henhold til artikel 10 i Rådets direktiv 78/855/EØF[24], artikel 8 i Rådets direktiv 82/891/EØF[25] eller artikel 8 i Europa-Parlamentets og Rådets direktiv 2005/56/EF[26] udarbejdes en beretning ved en sagkyndig eller en ekspertrapport.

Såfremt medlemsstaterne beslutter at anvende denne artikel i de tilfælde, der henvises til i første afsnit, kan de fastsætte, at redegørelsen efter denne artikel og beretningen efter artikel 10 i direktiv 78/855/EØF, beretningen efter artikel 8 i direktiv 82/891/EØF eller rapporten efter artikel 8 i Europa-Parlamentets og Rådets direktiv 2005/56/EF kan udarbejdes af den eller de samme sagkyndige."

3. Artikel 27, stk. 3, affattes således:

"3. Medlemsstaterne kan undlade at bringe stk. 2 i anvendelse, såfremt forhøjelsen af den tegnede kapital foretages for at gennemføre en fusion, en spaltning eller et offentligt tilbud om køb eller bytte og med henblik på at vederlægge aktionærerne i et overtaget eller spaltet selskab eller aktionærerne i et selskab, der omfattes af det offentlige tilbud om køb eller bytte.

I tilfælde af en fusion eller en spaltning gælder dette imidlertid kun, når der i henhold til artikel 10 i direktiv 78/855/EØF, artikel 8 i direktiv 82/891/EØF eller artikel 8 i direktiv 2005/56/EF udarbejdes en beretning ved en sagkyndig eller en ekspertrapport.

Såfremt medlemsstaterne beslutter at anvende stk. 2 i forbindelse med en fusion eller en spaltning, kan de fastsætte, at redegørelsen efter denne artikel og beretningen efter artikel 10 i direktiv 78/855/EØF, beretningen efter artikel 8 i direktiv 82/891/EØF eller rapporten efter artikel 8 i Europa-Parlamentets og Rådets direktiv 2005/56/EF kan udarbejdes af den eller de samme sagkyndige."

Artikel 5 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 2011. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 6

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 7

Dette direktiv er rettet til medlemsstaterne.

Udfærdiget i Bruxelles, den […]

På Europa-Parlamentets vegne På Rådets vegne

Formand Formand

[1] KOM(2006) 689 endelig, EUT C 78 af 11.4.2007, s. 9.

[2] Formandskabets konklusioner af Det Europæiske Råd i Bruxelles - dok. 7224/07, konklusion 1.

[3] KOM(2007) 394 ikke offentliggjort i Den Europæiske Unions Tidende.

[4] Europa-Parlamentets og Rådets direktiv 2007/63/EF af 13. november 2007 om ændring af Rådets direktiv 78/855/EØF og 82/891/EØF for så vidt angår kravet om udarbejdelse ved en uafhængig sagkyndig af en beretning i forbindelse med en fusion eller spaltning af aktieselskaber, EUT L 300 af 17.11.2007, s. 47.

[5] KOM(2008) 194 (endnu ikke offentliggjort i Den Europæiske Unions Tidende).

[6] EFT L 295 af 20.10.1978, s. 36.

[7] EFT L 378 af 31.12.1982, s. 47.

[8] EUT L 310 af 25.11.2005, s. 1.

[9] EFT L 26 af 31.1.1977, s. 1.

[10] Rådets dokument 15222/07 DRS 48.

[11] A6-0101/2008.

[12] Direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked, og om ændring af direktiv 2001/34/EF, EUT L 390 af 31.12.2004, s. 1.

[13] Europa-Parlamentets og Rådets direktiv 2007/36/EF af 11. juli 2007 om udøvelse af visse aktionærrettigheder i børsnoterede selskaber, EUT L 184 af 14.7.2007, s. 17.

[14] Europa-Parlamentets og Rådets direktiv 2006/68/EF af 6. september 2006 om ændring af Rådets direktiv 77/91/EØF for så vidt angår stiftelsen af aktieselskabet samt bevarelsen af og ændringer i dets kapital, EUT L 264 af 25.9.2006, s. 32.

[15] KOM(2008) 33, ikke offentliggjort i Den Europæiske Unions Tidende, s. 23.

[16] Jf. fodnote 5.

[17] EUT C […] af […], s. […].

[18] EUT C […] af […], s. […].

[19] EUT C […] af […], s. […].

[20] EFT L 26 af 31.1.1977, s. 1.

[21] EFT L 295 af 20.10.1978, s. 36.

[22] EUT L 390 af 31.12.2004, s. 38.

[23] EFT L 378 af 31.12.1982, s. 47.

[24] EFT L 295 af 20.10.1978, s. 36.

[25] EFT L 378 af 31.12.1982, s. 47.

[26] EUT L 310 af 25.11.2005, s. 1.